[{"text_idx": "#000004", "text": "Gerra civil: fusilamientos en Hernani"}, {"text_idx": "#000006", "text": "Josebe Goia (81 urte) bertako alaba dut solaskide. Honek dioenez, aita zena eta beste obraren bat egiten hasita harlandu eta harlauza dotore batzuk atera lurpetik, eta ondorioz, Pinpirin izeneko baserriaren aztarnak ote ziren susmoa izan zuten, agidanez. Hartatik, aita ezkondu eta bizitzen jarri zirenean Pipirita izena etxeari. Aurrez, txabola bat baizik ez omen zen; Lizeaga ahizpena, baserriko lanabes eta tresneria gordetzeko etxe ordeko bezala erabiltzen zutena. Aita hargina, eta hark antolatu zuen baserri bezala, ezkondu eta bertan bizitzen jarri ahal izateko."}, {"text_idx": "#000007", "text": "Hilerritik hurbil, San Antonio paradorea izandako eraikinaren atzean, hegi edo bizkargune baten gainean, horixe behintzat pinpirina edo pipirita izena gaizki asmatua dagoenik ezin esan, hortxe kokaturik daukagu Pipirita baserria. Lursail onak, dena etxe inguruan. Hara, paradorea izandakoaren lurzoru horretan sagasti bikaina ezagutu omen zuen Josebek txikitan. \u201cEtxea, itxuraz koxkorra dirudien arren, etzan aldrebesa. Behean sotoa eta ukuilua zituen eta lau gela eta sukaldea goian\u201d"}, {"text_idx": "#000009", "text": "Maizter ziren, eta Telleri Gain deitu etxean jarri ziren bizitzen. Makazaga familia egin zen baserriaren jabe."}, {"text_idx": "#000011", "text": "Aita, ofizioz hargina, etxetik urrun, kanpoan lanean urte multzo batean ibilia zen, Bernardino Eleizaran kontratistaren menpeko ari izanik. Espainiako lurretan (Palentzia, Logron\u0303o, Eskorial...) hemengo beste hiru harginekin batera. \u201cAma, bere garaian, lan asko egina zan baserrian\u201d. Beharrik!"}, {"text_idx": "#000012", "text": "Josebe oroitzen da zapi zuria eskuetan etxe ondotik \u201cmistoa\u201d (trena) zihoanerako aita agurtzera nola irteten ziren. Gogoan ditu baita amaren malko lodiak ere. Urte asko kanpoan, ama eta familia hemen utzita, ibiltzeaz gogaiturik, beste erabaki bat hartzera eraman zuen egoera horrek aita. Joan eta Patxi bi semeekin beren kontura hasi ziren, aita hargintzan eta bi semeak igeltsero."}]